送張漢卿左藏
作者：釋寶曇
朝代：宋

paragraphs: 溪間曾語離，夜雨忽悲壯。
俄頃山月明，照我蓬背上。
欹枕念此行，變化或萬狀。
江湖大圓鏡，有此白鳥樣。
公言早崛奇，平處謝堤障。
劃嚴如行師，百萬未可傍。
疇昔粲可間，發此無盡藏。
我饑寒欲死，甘露扶繒纊。
目視飛鴻卑，未易蒙此貺。
西風束書至，闢戶問亡恙。
吾事公所知，它人雜嘲謗。